|  |
| --- |
| **ΣΥΛΛΟΓΟΣ ΔΙΟΙΚΗΤΙΚΟΥ ΠΡΟΣΩΠΙΚΟΥ ΠΑΝΕΠΙΣΤΗΜΙΟΥ ΠΑΤΡΩΝ** |
| **Πανεπιστημιούπολη, 26504, Ρίο** |
| **e-mail: syldipro@upatras.gr, ιστολόγιο:** [**http://syldipropp.blogspot.gr**](http://syldipropp.blogspot.gr) |

Πάτρα 18/01/2021

**Κάλεσμα για συντονισμό και δράση ενάντια στο Ν/Σ για την αστυνόμευση στα ΑΕΙ**

 **Συμμετοχή στις κινητοποιήσεις την Πέμπτη 21 Γενάρη**

Συναδέλφισσες – συνάδελφοι,

Ένας σχεδόν χρόνος πέρασε με κλειστά Πανεπιστήμια, χωρίς κανένα μέτρο και χρηματοδότηση ώστε να λειτουργήσουν με ασφάλεια για τους φοιτητές και τους εργαζόμενους.

Η κυβέρνηση δια των Υπουργών Παιδείας και Προστασίας του Πολίτη παρουσίασαν την Τετάρτη 13/1 το άθλιο νομοσχέδιο για την ένταση της καταστολής στα πανεπιστήμια, εκμεταλλευόμενη το διάστημα της πανδημίας, την καραντίνα προωθεί τις αντιδραστικές πολιτικές της για τα ΑΕΙ, ελπίζοντας ότι θα αποφύγει τις αντιδράσεις από φοιτητές και εργαζόμενους στα πανεπιστήμια.

Το νομοσχέδιο προβλέπει:

- Την σύσταση **Ομάδας Προστασίας Πανεπιστημιακού Ιδρύματος (ΟΠΠΙ). Συγκεκριμένα, πρόκειται για** 1.000 οργανικές θέσεις κατώτερων αξιωματικών της ΕΛ.ΑΣ και ειδικών φρουρών με δικαίωμα προανάκρισης. Αφήνει μάλιστα ανοιχτό το ζήτημα της οπλοφορίας τους, στη διακριτική ευχέρεια των Υπ. Παιδείας και Προστασίας του Πολίτη!

- Την συγκρότηση «Πειθαρχικών Συμβουλίων Φοιτητών», με την ταυτόχρονη συγκρότηση «πειθαρχικού δικαίου» στο χώρο των Πανεπιστημίων. Το νομοσχέδιο περιλαμβάνει διατάξεις για **πειθαρχικά παραπτώματα** και **πειθαρχικές ποινές**, που θα μπορεί να επιβάλλει το «Πειθαρχικό Συμβούλιο Φοιτητών». Τα παραπτώματα θα αφορούν από το αδιάβλητο των εξετάσεων, την κάθε είδους ρύπανση (και  ηχορύπανση), τη χρήση χώρων χωρίς άδεια (από φοιτητές!) μέχρι και την εκούσια παρεμπόδιση της λειτουργίας των συλλογικών οργάνων, σε μια προσπάθεια να βάλουν ταφόπλακα στις διεκδικήσεις εργαζομένων και φοιτητών.

- Την εγκατάσταση συστημάτων ασφάλειας (κάμερες, συστήματα ανίχνευσης κτλ)

- Τη λήψη μέτρων ελεγχόμενης πρόσβασης στους χώρους των πανεπιστημίων.

Επιπλέον, θεωρεί δεδομένη την κάλυψη των αναγκών σε προσωπικό φύλαξης από εταιρείες security!

Για να κάνει μάλιστα συνένοχους και τους εργαζόμενους των ιδρυμάτων ιδρύει αυτοτελή οργανική δομή, τη Μονάδα Ασφάλειας και Προστασίας, η οποία θα στελεχωθεί από προσωπικό των ΑΕΙ και αν δεν επαρκεί, από συμβασιούχους.

**Είναι πραγματικά ανατριχιαστικό αυτό που ετοιμάζει η κυβέρνηση για τα πανεπιστήμια.**

Χρηματοδοτούν αδρά δράσεις ξένες προς τις πραγματικές ανάγκες εργαζομένων και φοιτητών και εχθρικές για τη διεκδίκησή τους. Από την άλλη, μας λένε ότι δεν υπάρχουν χρήματα για ουσιαστικά μέτρα προστασίας της υγείας φοιτητών κι εργαζομένων και στήριξης της ομαλής διεξαγωγής της εκπαιδευτικής διαδικασίας μέσα στην πανδημία, για ενίσχυση της κρατικής χρηματοδότησης των ιδρυμάτων, ώστε να μπορούν να καλύψουν τις λειτουργικές, εκπαιδευτικές, ερευνητικές ανάγκες τους, για μόνιμες προσλήψεις σε διοικητικό και εκπαιδευτικό προσωπικό, για ενίσχυση και εκσυγχρονισμό των υποδομών και της φοιτητική μέριμνας. Και από την άλλη,

Στο ίδιο νομοσχέδιο της αστυνομοκρατίας και της καταστολής**, προβλέπονται επίσης** **τα μέτρα που δυσχεράνουν την εισαγωγή, επαναφέρουν τα χρονικά όρια φοίτησης και νομιμοποιούν την περαιτέρω κατηγοριοποίηση των τμημάτων, την ένταση του ελιτισμού για κάποια τμήματα και την υποβάθμιση για άλλα.**

 Παράλληλα, ετοιμάζουν νέο νόμο - πλαίσιο για τα Πανεπιστήμια που τα συνδέει ακόμα πιο οργανικά με την επιχειρηματική δράση. Αυτήν επιδιώκουν να διασφαλίσουν και να ενισχύσουν! Και επειδή γνωρίζουν ότι η όλο και βαθύτερη λειτουργία των ιδρυμάτων με ιδιωτικοοικονομικά κριτήρια και οι αρνητικές επιδράσεις που έχουν όλα αυτά σε παροχές και δικαιώματα φοιτητών και εργαζομένων προκαλούν αντιδράσεις και αγώνες, θέλουν να προλάβουν!

**Τα πανεπιστήμια δεν έχουν ανάγκη από μηχανισμούς καταστολής, έχουν ανάγκη από προσωπικό, σύγχρονες και ασφαλείς υποδομές, φοιτητική μέριμνα, χρηματοδότηση στο ύψος των αναγκών.**

**Ο Σύλλογος Διοικητικού Προσωπικού καλεί σε σύσκεψη την Τετάρτη 20/1/21 ώρα 12 .00 το μεσημέρι στο μεγάλο Αμφιθέατρο του Α, τους Συλλόγους ΔΕΠ.ΕΔΙΠ,ΕΤΕΠ,ΕΕΠ καθώς και τους φοιτητικούς Συλλόγους για να συντονίσουμε την Δράση μας.**

**- Καταγγέλλουμε το νομοσχέδιο της κυβέρνησης.**

**- Δίνουμε μαζική απεργιακή απάντηση την ημέρα ψήφισης του νομοσχεδίου.**

**Η Πέμπτη 21/1/21 προτείνεται μέρα δράσεων ενάντια στο νομοσχέδιο με συμμετοχή στις κινητοποιήσεις των φοιτητικών Συλλόγων.**

**Παράσταση στην Πρυτανεία από τους Συλλόγους**

**Ν’ ΑΠΟΣΥΡΕΙ  ΤΩΡΑ Η ΚΥΒΕΡΝΗΣΗ ΤΟ ΑΘΛΙΟ ΝΟΜΟΣΧΕΔΙΟ ΤΗΣ ΚΑΤΑΣΤΟΛΗΣ ΚΑΙ ΤΗΣ ΑΣΤΥΝΟΜΟΚΡΑΤΙΑΣ ΣΤΑ ΙΔΡΥΜΑΤΑ!**